Balaton
Store norske leksikon,Geografi,Verdens geografi,Europa,Ungarns geografi
Balaton er Ungarns og Mellom-Europas største innsjø. Den ligger mellom Drava og Donau og strekker seg 80 kilometer i retning sørvest–nordøst med en gjennomsnittlig bredde på 14 kilometer. Innsjøens areal er 596 kvadratkilometer. Sjøen er grunn, i gjennomsnitt tre meter dyp. Største dybde er tolv meter. Viktigste tilløp er Zala. Innsjøen har avløp til Donau gjennom den kanaliserte elven Sió.
Balaton er islagt om vinteren. Om sommeren har området et varmt og solrikt klima. På nordsiden av innsjøen, på skråningene av Bakony, dyrkes vindruer. På sørsiden ligger et fruktbart flatland. Balaton er et av Ungarns viktigste produksjonsområder for vin, vesentlig hvite viner, se ungarsk vin. Langs sjøen finnes mange turist- og badesteder. Les mer i Store norske leksikon Ungarn Ungarns geografi Økonomi og næringsliv i Ungarn